

**Kedves Szülők és leendő Elsősök!**

Minden család életében jelentős mérföldkő, amikor a gyermekük iskolába lép. A játékot javarészt felváltja a tanulás, az iskola lesz a gyermekek életének egyik legfontosabb színtere. Itt alapozza meg a jövőjét, itt szerzi meg azt a tudást, itt sajátítja el azokat a képességeket, melyek a társadalomba való beilleszkedéshez szükségesek, a nagybetűs élethez kellenek. Iskolánk elsődlegesen arra törekszik, hogy ez a váltás, az iskolába lépés, a lehető legkönnyebben sikerüljön. Célunk elsősorban azoknak a képességeknek a kibontakoztatása, olyan kompetenciák kialakítása, melyekkel gyermekeink megállják majd a helyüket az élet különböző színterein.

**Mit tud ajánlani az Áporkai Általános Iskola?**

* **alacsony osztálylétszám** (átlag 17 fő): mely lehetővé teszi a hatékonyabb tanulást, tanítást, egyéni megsegítést
* **Meixner-módszer**: 1. osztályban a Meixner-módszerrel oktatjuk a magyar nyelv és irodalom tantárgyakat, mely módszer a részképesség-zavarral küzdő gyermekek számára könnyebbé teszi az olvasás és írás elsajátítását, de a jó képességű gyerekeknek is biztos tudást nyújt
* **egyéni fejlesztések szakemberekkel**: BTMn, SNI, logopédiai ellátás, gyógytorna, lelki gondozás
* **szakképzett, gyakorlott pedagógusok**: minden tantárgyat szakos pedagógus tanít
* **tehetséggondozás** és **korrepetálás:** alsó és felső tagozaton is
* **tanulmányi versenyekre való felkészítés**
* **néptánc**: iskolánkban a néptánc a mindennapi testnevelés szerves része (heti 1 órában)
* **katolikus** és **református hitoktatás**, de választható az **etika** tantárgy is
* **napközi**, **tanulószoba**, valamint 7:00-8:00, és 16-17:00-ig **gyermekfelügyelet**
* **megújult informatikai géppark** és minden tanteremben **projektor** segíti az oktatást
* **angol szakkör**: 3.osztálytól kezdődően
* **informatika szakkör**: 3. osztálytól kezdődően (robotika)
* **ÖKO-iskola**: azaz „zöld szemléletű” iskola vagyunk
* **Volly AMI délutáni foglalkozásai**: kerámia, szövészet, grafika, zenei tanszakok igény szerint
* **tágas** és **világos tantermek**, **hatalmas udvar** várja leendő tanulóinkat és iskolánk épülete is folyamatosam megújul
* **családias és szeretetteljes légkör**: 1-8. osztályig egy épületben vannak a tanulóink, „mindenki ismer mindenkit”
* **testvériskolai kapcsolat**: az erdélyi Lövéte község iskolájával
* **tanulmányi kirándulások**: (lehetőség szerint)
	+ múzeum-, színház- és mozilátogatás,
	+ MÜPA programjain való részvétel
	+ korcsolyázás, Sísuli Eplényben
	+ osztálykirándulások, Határtalanul!

**Kedves Szülők!**

Bízom benne, hogy sikerült felkelteni érdeklődésüket! Szeretném szíves figyelmükbe ajánlani iskolánk honlapján az *Szülőknek* címszó alatt található tájékoztatókat az általános iskolai beiratkozásról, valamint az E-ügyintézéshez és E-Kréta adatfeltöltéshez olvasható segédleteket és a kitöltendő nyilatkozatokat.

A *Dokumentumok* fül alatt pedig megismerhetik iskolánk alapdokumentumait, nevelési-oktatási programunkat és házirendünket, valamint innen is letölthetők a beiratkozáshoz szükséges dokumentumok, nyilatkozatok.

A nemzeti köznevelésről szóló 2011. évi CXC törvény, valamint a 20/2012. EMMI rendelet rendelkezései alapján az állami fenntartású általános iskolák valamennyi évfolyamán meg kell szervezni az etika- vagy a hit-és erkölcstanoktatást. Iskolánkban a hit-és erkölcstan oktatását a 2022/23. tanévben a katolikus és a református egyház látja el, bővebb információt a hitoktatásról az alábbi linkek megnyitásával olvashatnak:

* <https://reformatus.hu/hittan/> /hitoktatónk: Beregszászi Marianne
* <http://vaciegyhazmegye.hu/hitoktatas.html> /hitoktatónk: Fülöp Izabella

Az általános iskola 1. évfolyamára a tanköteles tanulókat **2022. április 21-22-én** kell beíratni. Szeretném tájékoztatni önöket, hogy a 2022/2023. tanítási évre történő általános iskolai beiratkozás elindítására **nemcsak személyesen**, hanem **online úton is lehetőség van** (előzetes adatszolgáltatás gyorsabb ügyintézéshez).

1. Személyes beiratkozás esetén:
	* javaslom, a várakozási idő elkerüléséhez egyeztessenek időpontot a titkarsag@aporkaiskola.hu e-mail címen, vagy +36-24-409-168; +36-30-409-4250 telefonszámon,
	* szíveskedjenek magukkal hozni a beiratkozáshoz szükséges dokumentumokat is
2. Online előzetes jelentkezéssel:
* az online adatszolgáltatáshoz a Kréta rendszer felülete (BÁI) 2022. ápr. 06-án nyílik meg
* ebben az esetben is kötelező a személyes megjelenés a beiratkozási napok valamelyikén és a feltöltött adatok egyeztetéséhez az igazolványok bemutatása (2338 Áporka, Petőfi S. u. 78.)

**A beiratkozáshoz szükséges dokumentumok**:

* a gyermek nevére kiállított személyi azonosító (személyi igazolvány)
* a gyermek nevére kiállított lakcímet igazoló hatósági igazolvány (lakcímkártya)
* TAJ kártya
* Szükség esetén a Szakértői Bizottság szakértői véleménye
* Nyilatkozat életvitelszerű tartózkodásról, ott lakásról/kitöltve
* Nyilatkozat a gyermek törvényes képviseletéről/kitöltve
* Nyilatkozat etika/hit-és erkölcstan oktatás választásáról/kitöltve

Köszönjük megtisztelő bizalmukat!

Szeretettel várjuk gyermeküket az Áporkai Általános Iskolába!

Áporkai Általános Iskola tantestülete Herczeghné Orbán Éva Melinda

intézményvezető